SF:กำไรปี 60 โตอย่างค่อยเป็นค่อยไปแนะซื้อเพื่อรับปันผลหุ้นละ 0.20 บาท
SF:กำไรปี 60 โตอย่างค่อยเป็นค่อยไปแนะซื้อเพื่อรับปันผลหุ้นละ 0.20 บาท
16 ก.พ. 2560

บล.บัวหลวง ระบุในบทวิเคราะห์วันนี้(16 ก.พ.) ว่า บริษัท สยามฟิวเจอร์ ดีเวลอปเมนท์ จำกัด (มหาชน) หรือ SF บริษัทรายงานกำไรสุทธิไตรมาส 4/59 ที่ 192 ล้านบาท ลดลง 21% เทียบไตรมาสก่อนหน้าเพราะมีการบันทึกการปรับลดมูลค่ายุติธรรมอสังหาฯเข้ามาราว 57 ล้านบาท และลดลง ทียบช่วงเดียวกันของปีก่อนเพราะปีที่แล้วมีกำไรจากการปรับมูลค่าฯ หากไม่รวมรายการดังกล่าว กำไรหลักอยู่ที่ 232 ล้านบาท ยังคงเติบโตได้ดี 7% เทียบช่วงเดียวกันของปีก่อนและ 11%เทียบไตรมาสก่อนหน้า
ภาพรวมปี 59บริษัทมีกำไรหลักที่ 881 ล้านบาท เติบโตราว 6% เทียบช่วงเดียวกันของปีก่อนโดยกำไรสุทธิรายงานที่ 964 ล้านบาท ลดลง เทียบช่วงเดียวกันของปีก่อนเพราะปีที่แล้วมีกำไรจากการปรับมูลค่าฯครั้งใหญ่ สำหรับส่วนแบ่งกำไรหลักจากกิจการร่วมค้า (หลักๆคือ MEGA Bangna) ที่ 432 ล้านบาท เติบโต 14% เทียบช่วงเดียวกันของปีก่อนพร้อมกันนี้บริษัทประกาศจ่ายเงินปันผล 0.20 บาท/หุ้น โดยจะ XD วันที่ 27 มี.ค. คงคำแนะนำซื้อราคาเป้าหมาย 8 บาท/หุ้น
คาดกำไรหลักในปี 60 จะเติบโตอย่างค่อยเป็นค่อยไปราว 10% เป็น 965 ล้านบาท โดยปัจจัยหนุนผลประกอบการปีนี้คาดมาจากรายได้ค่าเช่าที่เพิ่มขึ้นราว 5% ตามการปรับค่าเช่าตามสัญญาปกติ และคาดส่วนแบ่งกำไรหลักจากกิจการร่วมค้า (หลักๆคือ MEGA Bangna) ที่ 465 ล้านบาท เติบโต 8%YoY ตามการขึ้นค่าเช่าปกติราว 5%/ปี เช่นกัน ในปีนี้บริษัทยังไม่มีโครงการใหม่เปิดดำเนินการ เราจึงมองว่ากำไรจะปรับตัวขึ้นตามค่าเช่าที่ปรับเพิ่มขึ้น สำหรับอัตรากำไรขั้นต้นเรายังคงใช้สมมติฐานเชิงอนุรักษ์นิยมคาดเท่ากับปีนี้ แต่โดยปกติแล้วอัตรากำไรขั้นต้นจะปรับตัวสูงขึ้นตามการปรับขึ้นค่าเช่าด้วย
คาดอัตรากำไรขั้นต้นมีโอกาสขยายตัวดีกว่าที่เราคาดจากการที่บริษัทปรับปรุงพื้นที่เช่าโครงการเพชรเกษมกว่า 20,000 ตร.ม. โดยการรีโนเวท 3 พื้นที่เช่นใหญ่ เสร็จสิ้นไปแล้วในปีที่ผ่านมาได้แก่ การได้ Makro food service เข้ามาในพื้นที่ราว 10,000 ตร.ม. และ JJ One เข้ามา 5,000 ตร.ม.และร้านค้าทดแทนพื้นที่โบวลิ่ง ราว 2,000 ตร.ม. สำหรับพื้นที่อีกประมาณ 4,000 ตร.ม. บริเวณ อินเด็กซ์ ชั้น 2 เดิม บริษัทจะทำการเปลี่ยนให้เป้นพื้นที่เช่าร้านค้า คาดจะได้ผู้เช่าใหม่ที่จะหนุนทั้งค่าเช่าและเป็นตัวดึงลูกค้าเข้ามาในโครงการเพิ่มขึ้นภายใน 1H17 นี้ 